**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. december 19.-i***

***soros, nyílt képviselő-testületi üléséről***

**J E G Y Z Ő K Ö N Y V**

Készült: 2022. december 19-én Kerecsend Község Önkormányzata soros, nyílt képviselő-testületi ülésén (Kerecsend, Fő u. 55.)

***Jelen vannak:***

Sári László polgármester

Dr. Szász Kata jegyző

Forgácsné Román Rita alpolgármester

Prokaj Milán képviselő

Fónad István képviselő

Nagy Ferenc képviselő

Burai József képviselő

Schönberger Csaba Jakob NNÖ-elnök  
 Békési Eszter jegyzőkönyvvezető

3 fő helyi lakos

**Az ülésen elfogadott döntések:**

|  |  |
| --- | --- |
| 96/2022. (XII.19.) határozat | Balogh Andrásné kérelme határozat |

|  |  |
| --- | --- |
| 12/2022 (XII.19.) | Kerecsend Község Önkormányzata Képviselő-testületének  12/2022 (XII.19.) önkormányzati rendelete  a szociális ellátásokról szóló 11/2021. (X.25.) önkormányzati rendelet módosításáról |

*A jegyzőkönyv 235-245-ig számozott oldalt tartalmaz.*

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Az Önkormányzat 2022. évi munkájának értékelése

előadó: Sári László polgármester

1. Tájékoztató a 2022. évi pályázati munka eredményeiről és az ebből adódó 2023. évi feladatokról

előadó: Sári László polgármester

1. Kerecsend Község Önkormányzata Képviselő-testületének a szociális célú tűzifa támogatásról szóló rendelete javaslat

előadó: dr. Szász Kata jegyző

1. Kerecsend Község Önkormányzata Képviselő-testületének a szociális ellátásokról szóló rendeletének módosítása

előadó: dr. Szász Kata jegyző

1. Egyebek

**Sári László polgármester**

Tisztelettel köszöntöm a képviselő-testület tagjait valamint minden megjelentet a mai képviselő-testületi ülésünkön. Köszöntöm Schönberger Csaba Jakob urat a Német Nemzetiségi Önkormányzat elnökét, valamint 3 fő helyi lakost. Megállapítom, hogy határozatképesek vagyunk. Suha József alpolgármester jelezte, hogy nem fog ideérni 5 órára. A napirendi pontokkal kapcsolatban, az a javaslatom, hogy a 4. napirendi pontot, a szociális tűzifa rendeletünket, azt én a mai napirendből kivenném. Ma voltam az erdészetnél, azt a választ kaptam, hogy ha az idő ilyen marad, nem biztos, hogy tartani tudják az ígéretüket, miszerint még idén legalább a gyermekvédelmi támogatásban részesülőknek kb. 140-150 m3 megérkezzen és a többi csak jövőre. Úgy gondolom – mivel rendeletről van szó, határidőkkel – így ennek most nincs értelme. Ha lenne 2 nap legalább tartós fagy és a szállítás is megindulna, azt követően egy rendkívüli ülés keretében döntenénk, hogy hogyan tovább.

Szóval én nagyon bizakodom, hogy mind a 373 m3 megérkezik a télen, hogy tudjunk vele segíteni. Akkor így a 4.napirendi pontot kivennénk a mai napirendből. Van-e valakinek más javaslata?

Ha nincs akkor kérnék egy szavazást a napirendről!

Egyhangú igen a napirend módosításról.

**1. napirendi pont**

**Sári László polgármester**

Az előző ülés óta tett intézkedésekről és a lejárt határidejű határozatok végrehajtásáról történő tájékoztatóját megtartotta.

Tájékoztató mellékletként csatolva.

Kérdés, észrevétel nem volt, a képviselő-testület tudomásul vette a tájékoztatót.

**2. napirendi pont**

**Sári László polgármester**

Tájékoztatóját megtartja az Önkormányzat 2022. évi munkájáról. A tájékoztató mellékletként csatolva.

Kérdése-észrevétele van-e valakinek?

**Prokaj Milán képviselő**

Köszöntök mindenkit. Azt szeretném kérdezni, hogy van-e az önkormányzatnak fennálló tartozása?

**Sári László polgármester**

Valamennyi tartozás mindig van, de arra mindig törekedtünk, hogy a 30-60 napos határidőt ne lépjük túl. Ez most is így van, azonban pontos számmal nem készültem. Hetente-kéthetente egyeztetünk és lehetőségeinkhez mérten megpróbáljuk mindig időbe rendezni a kifizetéseket. Adott esetben karbantartási munkáknál, ott, ha gond van akkor azonnal lépni kell. Ugye tudja mindenki, hogy a bevételeink ciklikusak. A tavaszi és az őszi adóbevételeink azok, amelyek ki tudják simítani nagyrészt ezeket a hullámokat. Van olyan nehézség is amikor az állam tartozik nekünk, gondolok a gyerekházas pályázatra, aminek a végrehajtása megtörtént, mindent időben kifizettünk és nagyon sokára tudtuk a kifizetési kérelmet benyújtani. Ez az összeg azonban megérkezett. Még egy kifizetési kérelmünk bent van, bízunk benne, hogy ez is ebben az évben megérkezik. Nem úgy alakult az év ahogy terveztük, de kihúzzuk úgy, hogy nem kerül sor ingatlan eladásra és nem lesz tartozásunk. A másik, amivel a lakosság türelmét kicsit próbára tettük – ugye tudjuk, hogy a szociális tűzifa szállításának a díját most már a szociális keretből is lehet fedezni – ez a tervezésnél megvolt, de ezen évközben jómagam is átsiklottam. Ugye tavasszal volt még egy járvány hullám és próbáltunk segíteni és a gyógyszertámogatás, amit a szociális bizottság megállapított, ez az év végéig rendbe is van, de szeptemberben láttuk azt, hogy ha minden kifizetés teljesül, amiről határozat van, akkor az átmeneti segélyezést meg kell állítani. Ez mindenképp egy rendkívüli év. Azt látom, hogy működőképesek vagyunk és a közmű tartozásaink is még kezelhetőek. Azt már említettem, hogy közműszolgáltatókkal elég jó szerződéseink voltak. Ugyanakkor többször is részt vettem kormányzat által rendezett fórumon és világossá vált, hogy tőlünk is ugyanúgy elvárják a 25%-os megtakarítást. Ennek következtében lett úgy alakítva, hogy az épületeinket egy kicsit gazdaságosabban tudjuk működtetni. A csütörtök-pénteki nap már zárva a hivatal épülete és csak azok mennek be, akiknek az adott program nem működik az otthoni számítógépen, viszont ilyenkor csak az adott helyiség fűtését oldjuk meg. A bölcsőde is csak tavasszal költözik be az új épületbe. Úgy gondolom mind a munkavállalókkal, mind a többi partnerrel szembeni kötelezettségek kezelhetőek és azt gondolom rendben vannak, eddig. Aztán januártól meglátjuk.

Ha nincs egyéb észrevétel, kérdés, akkor köszönöm szépen a tudomásul vételt.

**3. napirendi pont**

**Sári László polgármester**

Írásban kiküldésre került a beszámoló, ehhez néhány szóbeli kiegészítést tennék. Látható ebben a ciklusban, hogy 2019-től közel 1 milliárd Ft az összes pályázat összege. Én bízom a folytatásban. Dacára a nehézségeknek, a fejlesztések nem állnak meg. Az tudjuk, hogy a TOP + pályázatok megjelentek ezeket be is nyújtottuk és az MFP is meg fog jelenni, csak szűkített kerettel és inkább most az energetika, működés gazdaságosságának javítása lesz a fő cél. Ebben az esetben, lehet, hogy elsőként nem a járdák felújítása lenne, hanem akkor pl. a hivatal nyílászárócseréjét, hőszigetelését céloznánk meg. Jobbára ilyen pályázatok lesznek majd.

A kiküldött tájékoztatóhoz van-e kérdés?

Amennyiben nincs, akkor köszönöm szépen a tudomásul vételt.

**4. napirendi pont**

**dr. Szász Kata jegyző**

Ebben a napirendi pontban az szociális ellátásokról szóló rendelet módosításáról lenne szó. Az előző testületi ülésen elfogadásra került a szociális étkezésről szóló rendeletnek a módosítása. Ennek a reagálásaként készült el ez a rendelet módosítás. Az 1. számú melléklet módosult, az étkezésért fizetendő térítési díjak. A korábbi rendeletben más sávozásban voltak a térítési díjak, most egységesítettük a házi segítségnyújtással. Talán így áttekinthetőbb és egyszerűbben el lehet benne igazodni. Ezzel kapcsolatban van-e kérdés?

**Sári László polgármester**

Ha nincs kérdés, szavazhatunk? Rendeletről van szó, így névszerinti szavazást kérek.

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletmódosítást fogadta el:*

**Kerecsend Község Önkormányzata Képviselő-testületének**

**12/2022 (XII.19.) önkormányzati rendelete**

**a szociális ellátásokról szóló 11/2021. (X.25.) önkormányzati rendelet módosításáról**

5. napirendi pont

**dr. Szász Kata jegyző**

Egy kérelmet szeretnék a képviselő-testülettel ismertetni. Balog Andrásné adott be egy kérelmet Kerecsend Község Önkormányzatához, mely alapján szeretné a már tulajdonába került Fő út 58. számon a 669 helyrajzi számú ingatlan kertrészt módosíttatni. Ez jelenleg a településrendezési tervben zöldterületként szerepel, ez az a terület, amit az önkormányzat kölcsönszerződés keretén belül bérelt az előző tulajdonostól. Ő elhalálozott, a jelenlegi tulajdonos felbontotta ezt a kölcsönszerződést és szeretné visszaminősíttetni ezt a területet lakóövezetté. Mikor az önkormányzat megkötötte a kölcsönszerződést, azt követően került átminősítésre zöldterületté. Ebben a kérelemben azt írja, hogy önkényesen módosította az önkormányzat, ez nem igaz. A településrendezés egy hosszas folyamat, tulajdonos hozzájárulását igényi, illetve lakossági fórum, honlapon közzététel, nyilvánosság előtt, facebookon meg volt ez osztva, a nyilvánosság tudott erről. Ennek az átminősítésnek nagyon magas anyagi vonzata van, 700-800 ezer forint körül, mivel ez esetben zöldterületet szeretne megszüntetni. Itt az lenne a kérése, hogy az önkormányzat fizesse ki ezt a költséget és rendezze a telekviszonyokat.

**Prokaj Milán képviselő**

Természetesen lehet ilyet kezdeményezni, saját költségre. Elmondtad egyértelműen, hogy az önkormányzat ebben nem hibázott.

**Fónad István képviselő**

Köszöntök mindenkit. Azt szeretném kérdezni, hogy a településrendezési terv lehetővé tenné az átminősítést?

**dr. Szász Kata jegyző**

Igen lehetővé teszi. Annyi, hogy mivel zöldterület, így ennek megszűntetése nem egy egyszerűsített eljárás. Elvi akadálya nincs, hosszú folyamat, magas költséggel. Eredetileg falusias lakóövezetként szerepelt.

**Forgácsné Román Rita alpolgármester**

Mikor megvásárolta a telket tudnia kellett?

**dr. Szász Kata jegyző**

Örökölte. Az előző tulajdonosnak kölcsönszerződése volt az önkormányzattal, a Start program keretében került használatra ez a terület.

**Nagy Ferenc képviselő**

Az most tudódott ki a hagyatéknál, hogy azt a telket is öröklik. Nem tudták, hogy az is az elhunyt tulajdona volt.

**dr. Szász Kata jegyző**

Igen, örökölték.

**Sári László polgármester**

Ebben az esetben akkor születhet az a határozat, hogy amennyiben szeretnék elindítani az eljárást, saját költségen lehet megvalósítani?

**4 igen, 2 tartózkodás**

*A képviselő testület szavazással (négy igen, kettő tartózkodom szavazattal) az alábbi határozatot fogadta el:*

***96/2022. (XII.19.) határozata***

*Kerecsend Község Önkormányzatának Képviselő-testülete részben támogatja Balog Andrásné, 3396 Kerecsend, Pataki utca 36. szám alatti lakos kérelmét. A 3396 Kerecsend, Fő út 58., 639. hrsz számú ingatlant érintő rendeltetésmódosítás iránti kérelmet támogatja, azonban a kérelmezőt az eljárási költségek előlegezésére szólítja fel.*

*Határidő: határozatlan*

*Felelős: Sári László*

**Fónad István képviselő**

Annyit szeretnék hozzáfűzni – voltam ilyen szituációban – hogy aki amilyen állapotban megszerezte az ingatlant, úgy rendelkezik felette, tehát az előélete az ingatlannak, őt nem érinti. Innentől kezdve azzal nem tud mit kezdeni, mivel nem ő volt akkor a tulajdonosa.

**dr. Szász Kata jegyző**

Ez való igaz, hogy ő csak örökölte. Az előző tulajdonos hozzájárult az akkori eljáráshoz. Úgy veszem ki, hogy akkor amennyiben ő vállalja a költséget, akkor a települési önkormányzat is hozzájárul a módosításhoz.

**Sári László polgármester**

Egyebekben valakinek egyéb észrevétel?

**Prokaj Milán képviselő**

Két dolgot szeretnék. Nem tudom, hogy az SzMSz tartalmazza-e még – korábban volt erre a példa -, hogy a képviselők megjelenése az ülésen és ez ehhez rendelt tiszteletdíj – adott esetben, ha egy képviselő bizonyos arányban nem jelenik meg, akkor régebben arányosan csökkenthető volt.

**dr. Szász Kata jegyző**

Igen, csökkenthető.

**Prokaj Milán képviselő**

Ez mit tartalmaz?

**dr. Szász Kata jegyző**

Azt tartalmazza, hogy a képviselő-testület tudja megszavazni, hogy az adott képviselőnek a tiszteletdíja csökkenjen. Ez is igazából nem is SzMSz-beli, ez törvényi lehetőség.

**Prokaj Milán képviselő**

Köszönöm. Csütörtökön volt a Hegyközség évzáró választmányi ülése. Ismét szóba került egy szokásos dolog, hogy biztosítsuk a határban a rendet. Most úgy néz ki, hogy lenne lehetőség alkalmaznunk egy hegyőrt, lenne is rá ember. Utána néztem és ha jól láttam hegyőr pályázatot csak az önkormányzat adhat be. Amit láttam az talán úgy néz ki, hogy talán 50%-át kell fedezni az önkormányzatnak és az 50%-át adja az állam.

**dr. Szász Kata jegyző**

Utána fogok nézni mindenképp. A mezőőrnél is így van, az 50-50%.

**Prokaj Milán képviselő**

Na most, ha így van, hogy az önkormányzat tudna élni ilyen lehetőséggel, akkor adott esetben lehetséges, hogy a Demjéni Hegyközség tudná állni ezt az 50%-ot. Nyilván ehhez újabb választmányi ülés kell, látni kell a számokat, de jó esély van rá. Nyilván annak a személynek is igent kell mondania, mert akárkivel nem kívánunk együtt dolgozni. Annyit szeretnék még tájékoztatásul, hogy a jövőben a szőlőkbe kamerák lesznek kihelyezve. Ennek helyét nem fogjuk megosztani senkivel és időnként változtatni is fogjuk az elhelyezésüket. Egy 2-3 tagú bizottság fogja koordinálni. Ezzel is próbáljuk fenntartani a rendet. Ehhez a hegyőri lehetőséghez szeretnék segítséget kérni.

**dr. Szász Kata jegyző**

Utána fogok nézni.

**Prokaj Milán képviselő**

Köszönöm szépen.

**Schönberger Csaba Jakob NNÖ-elnök**

Ahogy a kereszteket újítjuk, az újsoron látjuk, hogy ott a kereszt vonalában az úton van egy horpadás és ott megáll a víz. Egy kamion vagy busz ezt betereli a járdára. Mikor eladásra került az alsó iskola, illegálisan épült a kerítés, mert a telekhatár a kereszt mögött van nem a járda mellett. De oda épület egy nagy kerítés és ugyanolyan horpadás van a járdás is, tehát ott is megáll a víz 4-5 méter hosszan, út mellett sincs árok, a víz nem tud elfolyni sem. A járókelők közül is volt, aki majdnem elcsúszott mert próbálják kikerülni. Az útra kimenni az meg nem egy életbiztosítás. Tehát valami megoldást kellene keresni, a tulajdonossal, hogy ha megépítette azt ez erődítmény kerítést, akkor a vízelvezetésről is gondoskodhatna az önkormányzattal közösen.

**Nagy Ferenc képviselő**

Ezzel kapcsolatban én is kaptam több telefont. Babakocsival nem tudnak ott átmenni és kimenni az útra nagyon veszélyes. Valamit tényleg csinálni kell, mert minden nagyobb eső után ott nem lehet gyalog keresztülmenni.

**Sári László polgármester**

Ez kimérésére került a telekhatároknál?

**Schönberger Csaba Jakob NNÖ-elnök**

Térképen néztem, hogy a telekhatár a régi kereszt mögött van, az épület sarkától törik, Demjén felé, nem a járda mellett.

**Sári László polgármester**

Akkor csak ki kell méretni nekünk, ha erről meg akarunk bizonyosodni.

**dr. Szász Kata jegyző**

Az biztos, hogy ha bebizonyosodik, hogy túlnyúlik a telekhatáron, akkor felszólításra köteles visszamenni a telekhatárra. Illetve, ha azon kívülre építkezett akkor ott bontási kötelezettsége van. Ezt a bontást saját költségre, saját felelősségre kell elvégeznie. Az hogy a kiméretés költsége rá terhelhető-e, erre most nem tudok válaszolni.

**Sári László polgármester**

Van-e más észrevétel?

**Román István**

Tisztelettel köszöntök mindenkit. Polgármester úr, azt szeretném jelezni, hogy az előző testületi ülés meghívója nem került fel időben a facebook oldalra. Hétfő reggel 9.30-kor jelent meg ez a kiírás, ezért nem tudtam jönni. Szó volt róla, hogy a bölcsődénél elkészült a mozgáskorlátozott parkolóhely. Én arra jártam, nem tudom milyen amatőr csinálhatta azt a betonozást, de furcsa. Nem tudom azt sem, hogy tisztában van-e a vízmérték használatával, de az a betonozás az kész katasztrófa. Az egész betonozás el van csavarodva, ha valaki ott megy és megnézni, látja azonnal, hogy azt nem szakember csinálta. Ezt csak szerettem volna megjegyezni. Azon kívül a szeptemberi testületi-ülésen én jeleztem polgármester úrnak, hogy az egyik dolgozót láttam az önkormányzat buszával a Füzesabonyból Eger felé vezető vasút mellett a földúton kikanyarodni. Nem tudom történt-e valami intézkedés?

**Sári László polgármester**

Én azt gondolom, hogy a jövőre tekintettel ezt időpont megjelöléssel, írásban jegyzőkisasszony felé beadni.

**Román István**

Ugyanakkor megjegyeztem azt is, hogy az önkormányzatnak nincs gépjármű üzemeltetési rendelete. Akkor azt a választ kaptam, hogy van.

**dr. Szász Kata jegyző**

Igen, van. Nem rendelet, hanem szabályzat, egy belső működési szabályzat formájában van szabályozva. Ez egy friss szabályzat, aláírásra került, képviselő-testület is elfogadta. A munkatársak már ezek alapján a szabályzatok alapján vezetik a menetleveleket.

**Román István**

Ehhez hogyan lehet hozzájutni, ezekhez a szabályzatokhoz?

**dr. Szász Kata jegyző**

Irat betekintési kérelmet kell benyújtani és az alapján megtekinthető. Mivel ez belső működési szabályzat, emiatt ez a honlapra nem került fel. Mivel közérdekű információt is tartalmaz, ezért kérelemmel megtekinthető.

**Román István**

Rendeletet sajnos nem találtam, azért is érdeklődtem.

**dr. Szász Kata jegyző**

A honlapon a közadat szabályzat 1. mellékletébe van ez a kérelem. Ez beadásra kerül, megnézzük, előkészítjük és akkor egy megadott időpontban megtekinthető.

**Román István**

A vagyonnyilatkozatokba való betekintésre is ez vonatkozik? Ilyen kérelmet kell benyújtani?

**dr. Szász Kata jegyző**

Igen, mindenképpen kérelem kell. Nekünk ezt vezetni kell, milyen időpontokon, milyen határidővel adjuk ki ezeket az adatokat.

**Román István**

Köszönöm.

**Sári László polgármester**

Az első felvetésre annyit szeretnék, hogy amikor a bölcsőde kivitelezésénél az illetékes hatósággal egyeztettünk, akkor még elfogadták, hogy a posta mellet vagy a kocsma melletti üres területen alakítsuk ki a parkolót. Menet közben ez módosult, ezért bent ki kellett alakítani egy 3,6m x 5 m-es szilárd burkolatú felületet. Mivel úgy döntöttünk, hogy ezt a bölcsit megépítjük. Ehhez próbáltunk tűzön, vízen át ragaszkodni, de azért itt a költségekkel nagyon el tudtunk volna szaladni. Az a kivitelezés az előírásoknak megfelel és az úgy történt, hogy én szereztem betont és egy közfoglalkoztatott megcsinálta, aki az építőiparba dolgozott, de nem kőműves. Ez tudtunk csinálni, az előírásnak megfelel és így nem került semmibe. Hát nyilvánvaló oda soha senki nem fog parkolni, majd ki lesz téve egy napernyő oda a gyerekeknek. De ezt kérte tőlünk a közlekedés hatóság, hogy a működési engedélyhez a használatbavételi engedélyezési eljárás elinduljon. Én szívem szerint kértem volna egy árajánlatot, hogy aszfaltozzuk le az egész udvart mert látni, hogy ez így nem a legjobb. Ha a jövő évi költségvetés erre lehetőséget biztosít ezt meg fogjuk csinálni, de most ezt így sikerült megoldani.

**Román István**

Tudjuk, hogy a FAVE februárban megszűnt. Ezen a gyűlésen te részt vettél?

**Sári László polgármester**

Nem.

Valakinek más észrevétel?

**Nagy Ferenc képviselő**

Nem tudom, hogy tudjuk megoldani, de a Petőfi út végén egyre csak nő a szemét. Mindenki oda hordja. Ha én látnám, biztos, hogy szólnék, de nem látom és egyre csak gyűlik a szemét ott a 3-as út mellett. Úgy gondolnám, ha egy konténert odavitetnénk, talán.

**Sári László polgármester**

Idén ez már lehetetlen. Úgy gondolom a mezőőrnél lévő vadkamerákból próbálunk majd egyet odahelyezni. Nem olyan egyszerű mert magán terület, viszont így lehetne kideríteni, ki az, aki rendszeresen odahordja. A kamerát hiába fordítottuk oda, sötétbe még arcokat se lehet felismerni. Hátha lesz lehetőség a jövőben is ország tisztítási programba. Ebbe kell előre jutni. Sok bírálat ér minket helyi vállakozóktól, hogy a kivitelezési munkálatokba nincsenek helybeliek bevonva. Most már azt látom, hogy be vannak vonva. De azt is el kell mondanom, hogy azok nem lettek bevonva, akik nem nagyon fizették az adójukat és akinek nem inge ne vegye magára. Most már fizetik az adókat, ez rendbe van, de az nincs rendbe, hogy a dolgozójuknak fizetnek azért, hogy az udvarunkon, portájukon elhelyezzék az építési törmeléket. Nem sok szankció, nem sok lehetőség van. Kimegy a felszólítás és abban bízom, hogy lassacskán megoldás születik. Gyorsabb siker abból születne, ha az önkormányzati munka nem abból állna, hogy 90%-ban adatot szolgáltatunk és gyártjuk a papírokat. A legfontosabb az ügyfelekre való kapcsolatra már alig marad idő meg energia is. Így a szervezés, tervezés szinte lehetetlen. Ha meg lehetne oldani én kint lennék iskola időbe, a szemetelést akár meg lehetne állítni. Ezt látom, bármi, ami legegyszerűbb dolog lenne, többször kell lepapírozni, jelentési kötelezettség sok-sok szervezet felé. Ugyanakkor arra, hogy bővítsük a létszámot, egy forintunk sincs.

**dr. Szász Kata jegyző**

Annyit szeretnék kérni, hogy aki észleli, hogy a szomszédjába hulladék került elhelyezésre vagy ételmaradék vagy bármi veszélyes hulladék, adja be írásba panaszként, hogy mit lát. Én ezt a panaszt továbbítom, mert telken belül nincs eljárási jogosultságom. Ha beérkezik írásban a panasz én azt már tudom továbbítni a kormányhivatal felé. Az a legtisztább, ha írásban be van adva, mert akkor határidőkhöz van kötve más hatóság is.

**Sári László polgármester**

Ha nincs más észrevétel, kérdés, akkor köszönöm szépen a mai munkát, az ülést bezárom.

kmf.

Sári László dr. Szász Kata

polgármester jegyző